Koop stukkie gras om skool se droom waar te maak | Netwerk24
Koop stukkie gras om skool se droom waar te maak
Deur Jackie Kruger 15 Mei 2021 10:30
Die hoof van 'n skool in Vredenburg aan die Weskus, wat ondanks gebrekkige geriewe al 'n Springbok-rugbyspeler opgelewer het, het met 'n blink plan vorendag gekom om hul droom van 'n grasgroen sportterrein te verwesenlik.
Elvin Vraagom, hoof van die Hoërskool Weston, sê die sportterrein is onlangs skoongemaak met geld wat die skool self daarvoor begroot het.
Die skool het toe 'n kwotasie gekry om gras op die veld aan te plant, maar hulle het nie die nodige geld nie. Die sportterrein het oor die jare heen vervalle geraak onder meer weens 'n gebrek aan geld.
Die Hoërskool Weston se kenteken.
"Ek het 'n bietjie gepraat met mense soos my broer, Vernon, wat in 1984 die skool se hoofseun was," vertel hy. "Ons wou nie handouts hê nie, maar wou self 'n plan maak om die geld vir die gras in die hande te kry."
Dit is hoe hulle op die idee gekom het om 'n aanlyn geldinsameling te hou. Elke oudleerling, onderwyser, ouer en oudskoolhoof word uitgedaag om gras vir minstens 1 m² vir die skool te borg.
Die skool bestaan reeds sedert 1977 en elke matriekgroep sedert 1980 word uitgedaag om vir gras vir minstens 200 m² pa te staan. Die uiteindelike teiken is om R1 miljoen in te samel.
Die gras kan teen R74 per 1 m² geborg word.
"Die reaksie was oorweldigend, veral van oudleerlinge," sê Vraagom.
Die geldinsameling duur Vrydag van 15:00 tot 21:00 en Saterdag van 09:00 tot 12:00.
Vraagom sê in die verlede het leerlinge die munisipale sportgeriewe gebruik. Die skool het al sterre soos die Springbok-rugbyspeler Ricky Januarie, die Blitsbok Rayno Benjamin en die Banyana Banyana-speler Leandra Smeda opgelewer.
Rugby is natuurlik baie gewild, maar die skool bied ook sportsoorte aan soos netbal en krieket (laasgenoemde vir sowel seuns as dogters), sê Vraagom.